রাজ্য সরকার আয়োজিত রবীন্দ্র-জন্মজয়ন্তীর অনুষ্ঠানে এবার তদারকি মুখ্যমন্ত্রী হিসাবে হাজির থাকবেন মমতা বন্দ্যোপাধ্যায়। তবে নির্বাচনী ফল ঘোষণার আগে ওই অনুষ্ঠানে তাঁর উপস্থিতি নিয়ে কৌতূহলের অন্ত নেই রাজনীতির কারবারিদের একাংশে। কেননা, ভোটের প্রচারে মমতাই হুঁশিয়ারি দিয়েছিলেন, ১৯ মে ফল ঘোষণার পরে রবীন্দ্রসংগীত বাজবে কি না, তা ঠিক করবে ‘মা-মাটি-মানুষ’। অনেকেরই কৌতূহলী প্রশ্ন, তাহলে কি এই সরকারি অনুষ্ঠানে গিয়ে বিশেষ কোনও বার্তা দেবেন মমতা!
আগামিকাল, রবিবার রবীন্দ্রসদন সংলগ্ন ক্যাথিড্রাল রোডে রবীন্দ্রনাথের ১৫৫তম জন্মবার্ষিকী পালন করবে রাজ্য সরকার। তবে সূত্রের খবর, আমন্ত্রণ পেয়েও অনুষ্ঠানে যাচ্ছেন না মুখ্যমন্ত্রীর অধুনা-ঘনিষ্ঠ সংগীতশিল্পী কবীর সুমন এবং নচিকেতা। সে-কথা তাঁরা সংশ্লিষ্ট মহলকে জানিয়েও দিয়েছেন বলে খবর। জানা গিয়েছে, মমতার ইচ্ছাতেই অনুষ্ঠানে কয়েকজন শিল্পীর সঙ্গে আমন্ত্রণ জানানো হয়েছিল এই দুই শিল্পীকে।     
নির্বাচন চলাকালীন বিভিন্ন জনসভা থেকে কার্যত একের পর এক হুঁশিয়ারি দিয়েছিলেন মমতা। তার মধ্যেই রবীন্দ্রসংগীত বাজানোর বক্তব্যটি অন্যতম ছিল। এ নিয়ে বিরোধীদের একের পর এক অভিযোগ জমাও পড়েছিল নির্বাচন কমিশনে। সেই কারণেই এবারের রবীন্দ্র-জন্মোৎসবের ওই অনুষ্ঠানে তাঁর উপস্থিত থাকার সিদ্ধান্ত বিভিন্ন মহলে চর্চার বিষয় হয়ে উঠেছে। তবে এই প্রথম কোনও সরকারি অনুষ্ঠানে মুখ্যমন্ত্রীর উপস্থিতি হবে ‘নীরব’। সূত্রের খবর, নির্বাচন কমিশন ইতিমধ্যেই জানিয়ে দিয়েছে, অনুষ্ঠানে মমতা উপস্থিত থাকলেও তিনি বক্তৃতা করতে পারবেন না। এমনকী, তাঁর ছবি বা নাম কোথাও ছাপানো যাবে না। ফলে অনুষ্ঠানে দর্শকাসনেই থাকতে হবে তাঁকে। 

অনুষ্ঠানে না যাওয়া প্রসঙ্গে নচিকেতা বলেন, ‘‘পারিবারিক কাজ থাকার কারণে কলকাতার বাইরে থাকব। তা জানিয়ে দিয়েছি।’’ কিন্তু মুখ্যমন্ত্রীর আমন্ত্রণ প্রসঙ্গে তাঁর বক্তব্য, ‘‘উনি (মমতা) তো আমার ঘরের লোক। দেখা করতে চাইলে ওঁর কাছে যেতে পারি। উনি চাইলেই তো আমার বাড়িতে আসতে পারেন।’’
কৌতূহল তৈরি হয়েছে সুমনের না যাওয়ার কারণ ঘিরে। কারণ, দীর্ঘদিনের ‘শৈত্য’ কাটিয়ে মমতার সঙ্গে সুমনের সুসম্পর্কের সেতু তৈরি হয়েছিল একটি সরকারি পুরস্কার বিতরণী অনুষ্ঠানের মাধ্যমে। ওই অনুষ্ঠানে সুমনকে ‘সংগীত মহাসম্মান’ পুরস্কার দিয়েছিল রাজ্য সরকার। শোনা যায়, মমতার ব্যক্তিগত ইচ্ছাতেই সুমনকে সরকারি সম্মানের জন্য বেছে নেওয়া হয়েছিল। 
মুখ্যমন্ত্রীর আগ্রহে ২০০৯ সালে ভোটে দাঁড়িয়ে সাংসদ হলেও পরের দিকে মমতার সঙ্গে সুমনের সম্পর্কের ‘শৈত্য’ চরমে উঠেছিল। বাছাই করা শব্দবন্ধে শাসকদলকে বিদ্ধ করতে ছাড়েননি সুমনও। ২০১৪ সালে আর ভোটের লড়াইয়ে যাননি সুমন। রসায়ন বদলায় এর কিছুদিন পর থেকেই। ২০১৫ সালে নজরুল মঞ্চের যে অনুষ্ঠানে মমতার হাত থেকে সুমন ‘সংগীত মহাসম্মান’ পুরস্কার নিয়েছিলেন, সেখানেই তিনি এবং মমতা পরস্পরের উদ্দেশে সম্মান জানিয়েছেন। এর পরেও আগামী রবিবারের অনুষ্ঠানে তাঁর না থাকা বাড়তি কৌতূহল জুগিয়েছে প্রশাসনের একাংশে। সুমন অবশ্য এ বিষয়ে কোনও জবাব দিতে চাননি। তাঁকে ফোন করা হলে শুধু বলেছেন, ‘‘ভাল থাকবেন, নমস্কার। আসসালাম আলাইকুম।’’